Tartu Ülikooli Kliinikumi naistekliinikus on alates maikuust kasutusel uus järjekorrasüsteem, et pakkuda senisest enam privaatsust kabineti ukse taga ootavatele patsientidele.
Naistenõuandla arst-õppejõu Pille Vaasi sõnul tehti muudatus lähtuvalt patsientide tagasisidest. „Patsiendid on rahuloluküsitlustes korduvalt esile toonud, et nad eelistaksid suuremat privaatsust ning mitte nime järgi kabinetti sisse kutsumist. Seetõttu paigaldasimegi iga naistenõuandla kabineti uksele elektroonilise tabloo, mis näitab nii järjekorranumbrit kui ka seda, kas kabinet on hõivatud,“ rääks Vaas. Uus järjekorrasüsteem peaks leevendama ka seda, et olenemata vastuvõtukabinettide uksel kirjas olevast palvest siseneda vaid kutsel, tuleb ette ootamatuid sisenemisi kabinetti, mis omakorda võivad häirida vastuvõtul olevat patsienti.